Jy dink dalk jy weet álles rakende kooi–kaskenades . . . Wel, ons waarborg jou dat daar minstens een van hierdie 22 feite is waarvan jy salig onbewus is!
Dit is inderdaad lekker om 'n Eva te wees! Ja, dit verg dalk 'n bietjie harder werk vir jou man om jou op die punt van ekstase te kry, maar as jy eers daar kom . . . Het jy geweet die vroulike orgasme duur 20 sekondes lank? Altesaam 14 sekondes langer as manlief s'n!
Kenners meen dit is goed om toilet toe te gaan ná seks – omdat die uitspoel urienweg-infeksies kan help voorkom. Maar het jy al beleef dat dit makliker gesê as gedaan is? Dit is omdat jou lyf 'n anti-ontwateringshormoon vrystel wanneer jy 'n orgasme bereik! Moet egter nie te lank knyp nie . . .
Die kos wat jy eet, kan jou vagina se smaak en reuk beïnvloed. Speserye, uie, knoffel, rooivleis, suiwel, broccoli en alkohol kan die natuurlike balans versteur, terwyl vrugte en vrugtesappe dinge daar onder soeter kan maak . . . die effek hou vir twee tot drie dae.
Die gemiddelde vrou sal meer as 3 000 keer gedurende haar voortplantingsjare seks hê! Het jy 'n bietjie inhaalwerk om te doen? Ons sal jou verskoon . . .
Vergeet van spesiale sjampoe en peperduur serums! Seks laat jou hare blink en jou vel gloei danksy al die estrogeen wat deur 'n bietjie hanky-panky veroorsaak word. So lê terug en sê "O!" vir 'n mooi vel!
Die meeste mans en vroue kan veelvoudige orgasmes kry. Maar vir mans om een te kry, moet die eerste orgasme sonder ejakulasie gepaard gaan en die ereksie mag ook nie verlore gaan nie! Nogal 'n tall order . . .
Dink jy oumense is boring? Dink weer! Of gaan gesels met die susters in ouetehuise wat kwansuis hul hande vol het met stoute omies wat by tannies se kamers insluip . . . Altesaam 25% van paartjies bo die ouderdom van 75 is steeds seksueel aktief!
Marilyn Monroe (die grootste seksgodin van alle tye) het gesukkel om 'n orgasme te bereik. Na heelwat terapie het sy blykbaar geroep "Bingo!" en vir haar dokter gesê: "Bless you, doctor. Think of a light switch with a rheostat control (dimmer). As you begin to turn it on, the bulb begins to get bright, then brighter and brighter, and finally in a blinding flash is fully lit. It is so good . . . Doctor, I worship you."
As manlief een van die gelukkiges is, kan hy dalk 'n paar kilo's afgooi. (Dit is nou hier waar amper die helfte van alle manlike INTIEM-lesers die tydskrif gaan neersit en die Real Meal Revolution-boek gaan haal). Vir elke 15kg vet wat verdwyn, vergroot die basis genoeg om 'n man 'n ekstra 2,5cm by te gee.
Altesaam 41% van mans sal graag meer gereeld wil seks hê. Net sowat 29% van vroue voel dieselfde . . .
Addisionele bronne: Studentbeans.com, sheknows.com, womenshealthmag.com, glamourmagazine.com, rd.com, huffingtonpost.com.